kardosdrur/scandi-wiki huggingface dataset:
Phellandren

Phellandren er navnet på to organiske forbindelser, som har en ensartet, molekylær struktur og sammenlignelige, kemiske egenskaber. α-Phellandren og β-phellandren er cykliske monoterpener, og de er dobbeltbundne isomerer. Hos α-phellandren findes de dobbelte bindinger som en del af ringstrukturen, men hos β-phellandren er findes den ene af dobbeltbindingerne uden for ringen. Begge stoffer er uopløselige i vand, men kan blandes med æter.

α-Phellandren blev navngivet efter Eucalyptus phellandra, der nu skal hedde Eucalyptus radiata, hvor stoffet først blev fundet. Det er også en bestanddel af olieblandingen Eucalyptus dives. β-Phellandren har man fundet i olien fra Almindelig Fennikel (Foeniculum vulgare) og i "Canada balsam", som er lavet ud fra Balsam-Ædelgran (Abies balsamea).

Phellandrenerne bruges i duftstoffer på grund af deres behagelige aroma. Duften af β-phellandren er blevet beskrevet som peberagtig menthol med lidt citrus.

α-Phellandren kan danne farlige og eksplosive peroxider, når den blandes med luft ved høj temperatur.

Noter 

Organiske forbindelser
Bieber (Californien)

Bieber er en lille by i Lassen County i den amerikanske delstat Californien. Den havde  indbyggere i 2010, og dækker et areal på 

Den er beliggende i 1.257 meter over havets overflade, ved floden Pit River og California State Route 299.

Biber er opkaldt efter Nathan Bieber, en indvandrer fra Poznań som i 1877 åbnede et posthus og en butik på stedet.

Referencer 

Byer i Californien
Etableret i 1877
M.A. Caprani

Michelle Alessio Caprani (29. april 1860 – 25. oktober 1922) var en dansk fotograf.

Han var søn af fotograf Jens Jacobsen Caprani (1836-1878) og opkaldt efter sin farfar. Han virkede i Kolding, Middelfart og Aarhus. I Kolding havde han atelier i Jernbanegade 15, lige for Højskolehjemmet. I Aarhus var han Vorbecks efterfølger og havde atelier Sankt Clemenstorv 11, Wormhus, skrås for Hotel Skandinavien.

Han udgav bogen Aarhus Borgere 1915-1920 med en række portrætter af Aarhus' kendte borgere.

Han blev gift 27. april 1899 med Anna Sophie Jenssine Poulsen.

Kilder 
 Ole Hesagers database

Fotografer fra Danmark
Danskere i 1800-tallet
Danskere i 1900-tallet
Salter's duck

Salter's duck (Salters and) også kendt som nodding duck (nikkende and) eller ved dens officielle navn Edinburgh duck (Edinburgh and) er en maskine, som omsætter bølgeenergi til elektricitet.

Bølgen inducerer rotation i et gyroskop placeret indeni den pæreformede "and" og en  elektrisk generator omsætter denne rotation til elektricitet med en overordnet effektivitet på op til 90%. Salter's duck blev opfundet Stephen Salter som reaktion på 1970'ernes oliekrise og var en af de første generatordesign foreslået til Wave Energy program i Storbritannien. Projektfinansieringen stoppede i de tidlige 1980'ere efter at oliepriserne faldt tilbage.

Kilder/referencer

Bølgeenergi
Elektriske generatorer
Oliver Williamson

Oliver Eaton Williamson (født 27. september 1932, død 21. maj 2020 i Berkeley, Californien) var en amerikansk økonom. Han var professor på University of California, Berkeley. I 2009 modtog han Nobelprisen i økonomi (delt med Elinor Ostrom) for "sin analyse af økonomisk styring, specielt med hensyn til virksomheders afgrænsning".

Baggrund 
Oliver Williamson kom fra Wisconsin og tog sin uddannelse på MIT (Sloan School of Management), Stanford University og Carnegie Mellon University. Han var ansat på University of Pennsylvania 1965-83, på Yale University 1983-88 og siden 1988 på Berkeley. Sammen med sin kone Dolores havde han fem børn.

Forskning 
Oliver Williamson beskæftigede sig intenst med teorier om transaktionsomkostninger. Blandt andet udviklede han en teori om, hvorfor nogle økonomiske transaktioner finder sted inden for virksomheder, og andre lignende transaktioner finder sted mellem virksomheder, altså på et marked. Teorien fortæller om et af de mest basale valg i samfundets organisering: Hvornår bør beslutningstagningen finde sted inden for en organisation, og hvornår bør den uddelegeres til markedet?

Kilder

Eksterne henvisninger 
 Materiale om Oliver Williamson på Nobelstiftelsens hjemmeside
 Oliver Williamsons hjemmeside på University of California, Berkeley 

Nobelprismodtagere i økonomi
Økonomer fra USA
Nobelprismodtagere fra USA
Faglitterære forfattere fra USA
Personer fra Wisconsin
Sands China

Sands China Ltd. () er udvikler, ejer og operatør af hoteller og casinoer i Macao. Macao er det eneste sted i Kina, hvor casinoer er lovlige. Selskabet er et datterselskab til det amerikanske Las Vegas Sands Corp. (NYSE:LVS), som også er moderselskab til selskaberne The Venetian Resort-Hotel-Casino and The Palazzo Resort-Hotel-Casino, Sands Expo and Convention Center og Sands Casino Resort Bethlehem.

Koncernstruktur 
Sands Chinas datterselskaber omfatter The Venetian Macao, Sands Macao, The Plaza Macao og Sands Cotai Central. Desuden Cotai Expo, som er en af asiens største kongres og udstillings haller i Asien; Cotai Arena; Venetian Theatre og Cotai Water Jet. Koncernens indkøbscentre har omkring 600 butikker i alt. Der drives mere end  9.000 hotelværelser, over 100 restauranter og madudsalg.

Visionen er at skabe Asiens spille-, underholdnings- og kongresdestination nr. 1.

Eksterne henvisninger 
Sands China Webside

Gamblingvirksomheder
Hotel-, restaurant- og turistvirksomheder fra Kina
Virksomheder fra Macao
Hotelkæder
Lokaltog

Lokaltog er en dansk jernbanevirksomhed og infrastrukturforvalter, der står for drift og vedligeholdelse af ni privatbaner på Sjælland, Lolland og Falster. Selskabet blev dannet 1. juli 2015 ved en fusion af Lokalbanen og Regionstog A/S. Trafikselskabet Movia er delejer.

De ni baner har en samlet længde på 338 km og er ibrugtaget mellem 1864 (Lille Nord) og 1924. Driften varetages af 58 tog fordelt på 41 togsæt at typen Lint 41, 13 IC2 og 4 RegioSprinter. Dertil kommer fire diesellokomotiver Litra MX, en Litra MY, tre rangertraktorer af typen Köf og forskellige arbejdskøretøjer.

Baner 
 Frederiksværkbanen (Hillerød - Frederiksværk - Hundested)
 Gribskovbanen (Hillerød - Kagerup - Tisvildeleje /- Gilleleje)
 Hornbækbanen (Helsingør - Hornbæk - Gilleleje)
 Lille Nord (Hillerød - Helsingør)
 Nærumbanen (Jægersborg - Nærum)
 Tølløsebanen (Slagelse - Høng - Tølløse)
 Odsherredsbanen (Holbæk - Nykøbing Sjælland)
 Østbanen ( (Roskilde) - Køge - Hårlev - Faxe Ladeplads /- Rødvig)
 Lollandsbanen (Nykøbing Falster - Nakskov)

Desuden drives den nordlige del af Lille Syd mellem Roskilde og Køge i forlængelse af Østbanen. Togene på Lille Nord benytter Kystbanens spor mellem Snekkersten og Helsingør.

Noter

Eksterne henvisninger 
 Lokaltog

Etableret i 2015
Jernbaneselskaber i Danmark
Folmer Christensen

Folmer Christensen (15. januar 1909 i Vejen – 15. april 2002) var en dansk boghandler, forlægger og modstandsmand.

Han stod i lære hos Gyldendal og drev i nogle år boghandel på Tagensvej i København. Han var redaktør af Bogormen 1930-31. Under den tyske besættelse var han aktiv i modstandsbevægelsen i Dansk Samling og sad interneret i Frøslevlejren for at have oprettet et "forbudt postkontor." Christensen var en kort periode gårdejer, men vendte efter halvandet år tilbage til bogbranchen. 

Efter sin periode som boghandler fik Folmer Christensen job på flere forlag – C.A. Reitzel, Samleren og Jespersen og Pio. Han havde også sit eget forlag og introducerede Jean-Paul Sartre og svenske Eyvind Johnson i Danmark. I syv år, til 1. maj 1956, var han redaktør af Det danske Bogmarked og kom derefter til Lars M. Olsen på Fremad og var med til at præge forlagets program. Senere arbejdede han for Borgen.

Folmer Christensen var meget belæst, og især den nordiske litteratur stod hans hjerte nær. Ved siden af Bogmarkedet og Bogormen redigerede han også B-boghandlerbladet og to udgaver af Politikens Forlags håndbog Danmarks Blad- og Bogverden. Han startede og redigerede de første årgange af det litterære tidsskrift Bogrevyen og udgav i 1955 og 1956 en Litteraturkalender, der udkom hos A/S Importbøger – det senere Lademanns Forlag. I 1969 udgav han under medvirken af Lotte Eskelund hos Gjellerup et Litteraturleksikon. Han redigerede og skrev det meste af Forlæggerforeningens pjece Boghandel og forlagsvirksomhed i Danmark (1953). I 1962 udgav han Bog- og Papirhandelen Fremad A/S og Forlaget Fremad A/S 1912-1962.

Christensen var naturelsker, dyrkede ridesport, var interesseret i Grønland og deltog i en af Lauge Kochs ekspeditioner, talentfuld amatørmusiker og tog til Assisi i Italien i digteren Johannes Jørgensens fodspor.

Kilder 
 Boghandlere i Danmark - Christensen, Folmer 
 

Boghandlere fra Danmark
Forlæggere fra Danmark
Danskere i 1900-tallet
Ofre for nazismen fra Danmark
Modstandsfolk fra Dansk Samling
Personer fra Vejen
Landmænd fra Danmark
Redaktører fra Danmark
Lademann

Lademann var et dansk forlag.

Jørgen Lademann (1927-1987) blev i 1952 medindehaver af A/S Importbøger, i 1954 omdannet til forlaget Skrifola, som bl.a. udgav tidsskrifter og billigbogsserien Lommeromanen og i 1959 oprettede bogklubben Union. I 1965 blev Jørgen Lademann eneindehaver, gav forlaget sit navn og etablerede i de følgende tyve år et forlagsimperium med bogklubber, der via billige priser og en succesrig markedsføring blev landets førende.

Bogklubben Union var Lademanns største (325.000 medlemmer sidst i 1960'erne). Forlaget blev postvæsenets største kunde med ekspedition fra et lager i Køge. Bogklubmedlemmerne fik også tilbudt andre varegrupper via firmaet Unikøb.

Via en række datterforlag (Albatros, Hamlet, Komma, Nyt Dansk Forlag og Sesam) dækkede Lademann genremæssigt et stort område: Udenlandske og danske populære forfattere som Torben Nielsen og Jørn Riel, populære fag- og håndbøger og leksikale værker om havebrug, dyr og sygdomme. Det folkeligt anlagte konversationsleksikon Lademann, udgivet i flere udgaver fra 1970, først i tyve og senere i tredive bind, blev en succes og udkom i 1995 som cd-rom.

I 1972 blev selskabet omdannet til en fond (Lademanns Fond) og blev efter Jørgen Lademanns død overtaget af daværende Gutenberghus, nu Egmont. Fra 1996 videreførtes forlaget under navnet Egmont Lademann A/S, men i 2003 blev det integreret i forlaget Aschehoug. Lademann-navnet er udgået, og forlaget har siden 2007 været helt opslugt af Lindhardt og Ringhof.

Forlaget lå på adressen Linnésgade 25 i København.

Kilder 
 Opslag i Den Store Danske
 Familien Olsens web-sted

Forlag fra Danmark
Etableret i 1954
Ophørt i 1987
Tidligere virksomheder i København
Jacob Christopher Lembcke

Jacob Christopher Lembcke (født 7. januar 1833 i Korsør, død 14. februar 1907 i København) var en dansk dyreven og filantrop. 

Han var først ansat på toldkontoret i Bogense, derefter under Finansministeriet som assistent og senere kongelig revisor, indtil han 1873 af helbredshensyn tog sin afsked. Efter således at have fået tiden til egen rådighed kunne Lembcke helt hengive sig til den interesse for humane formål, der allerede før havde optaget ham. I 1875 var han med til at stifte "Foreningen til Dyrenes Beskyttelse", som hvis bestyrelsesmedlem og formand han siden udfoldede en stor virksomhed, særlig rettet mod al slags dyrplageri; sit bedste hjælpemiddel under dette arbejde havde han i det af ham fra 1880 udgivne tidsskrift Dyrevennen, der siden overgik til foreningen. I 1882 var han i Stockholm medstifter af "Nordisk Samfund til Bekæmpelse af det videnskabelige Dyrplageri". Endelig deltog han 1892 i stiftelsen af "Foreningen til Oprettelse af Landbrugskolonier for fattige Børn", der har sat børneopdragelsen i nøje forbindelse med dyrebeskyttelsen.

Kilder

Eksterne henvisninger 
 

Embedsmænd fra Danmark
Filantroper fra Danmark
Dyrevelfærd
Danskere i 1800-tallet
Personer fra Korsør
Personer i Dansk Biografisk Leksikon
Salmonsens
Immanuel Lembcke

Immanuel Lembcke (født 5. april 1854 i Haderslev, død 10. februar 1932) var en dansk officer. Han var søn af Edvard Lembcke og far til Cay Lembcke.

Lembcke blev officer i fodfolket 1875 og gjorde både som premierløjtnant og som kaptajn, hvortil han forfremmedes 1890, tjeneste i Generalstaben og Livgarden. Lembcke blev oberstløjtnant 1903 og vendte derefter tilbage til Generalstaben, hvor han 1906-10 virkede som stabschef ved 1. Generalkommando. Han var 1907 blevet oberst og avancerede 1910 til generalmajor og kommandant i København. I denne stilling forblev han til 1918, da han som generalløjtnant overtog posten som kommanderende general i 2. Generalkommando. Lembcke afgik i april 1923 fra sidstnævnte post og 30. september samme år fra tjenesten.

Kilder

Eksterne henvisninger 
 

Generalløjtnanter fra Danmark
Danskere i 1800-tallet
Danskere i 1900-tallet
Personer fra Haderslev
Salmonsens
Personer i Kraks Blå Bog (afdøde)
Kammerherrer fra Danmark
Storkors af Dannebrog
Edvard Lembcke

Christian Ludvig Edvard Lembcke (født 15. juni 1815 i København, død 20. marts 1897 sammesteds) var en dansk forfatter. Han var far til officeren Immanuel Lembcke.

I 1833 blev Lembcke student, 1838 cand. theol., hvorefter han blev adjunkt ved Vordingborg Latinskole. Da skolen blev nedlagt, flyttede han til København, studerede sprog og tog 1849 filologisk embedseksamen, hvorpå han 1850 udnævntes til konrektor ved Haderslev lærde skole. Her blev han til 1864 og flyttede da til København, hvor han til 1888 var knyttet til Haderslev Læreres Skole. 

Allerede som student skrev han de første af de i hans digtsamling offentliggjorte Ungdomsdigte, og 1843 oversatte og udgav han Byrons Manfred. Under opholdet i Sønderjylland virkede han ivrig for danskhedens sag ved en mængde artikler og skrev mange sange, deriblandt Vort Modersmaal er dejligt og Du skønne Land med Dal og Bakker fagre. 

Lembckes navn er knyttet til oversættelsen af alle Shakespeares dramatiske værker, som han udgav 1861—73, en oversættelse, der lige meget vidner om hans digteriske evner og om hans store kyndighed og kærlighed til opgaven. I 1879 kreerede universitetet ham ved jubelfesten til æresdoktor i filosofi.

Kilder

Eksterne henvisninger 
 
 Edvard Lembcke på Dansk Forfatterleksikon 

Skolefolk fra Danmark
Digtere fra Danmark
Oversættere fra Danmark
Dansksprogede forfattere fra Danmark
Danskere i 1800-tallet
Personer fra København
Salmonsens
Personer i Dansk Biografisk Leksikon
Frankie Muniz

Francisco "Frankie" Muñiz IV (født 5. december 1985) er en amerikansk skuespiller, musiker, forfatter, producer og racerkører. Han er primært kendt som stjernen i FOX' tv-sitcom Malcolm i midten, der gav ham en Emmy Award nominering og to Golden Globe Award nomineringer.

Referencer

Eksterne henvisninger 

 

Skuespillere fra USA
Slice of life

Slice of life (stykker af livet) er et udtryk og en genre, der dækker over forholdsvis realistisk gengivelse af hverdagens oplevelser i kunst og underholdning.

Teater og film 
Teaterudgaven af udtrykket dækker over en naturlig gengivelse af det virkelige liv og kan nogle gange bruges som et adjektiv som i "et stykke med 'slice of life'-dialog". Udtrykket opstod mellem 1890 og 1895 som en lånt oversættelse af den franske vending tranche de vie, som den franske dramatiker Jean Jullien (1854–1919) krediteres for.

Jullien introducerede udtrykket kort tid en opførelse af hans stykke The Serenade, hvilket Wayne S. Turney omtalte i sin essay, "Notes on Naturalism in the Theatre":
"The Serenade blev introduceret af Théâtre Libre i 1887. Det er et prima eksempel på rosserie, det vil sige stykker, der beskæftiger sig med korrupte, umoralske personer, der lader til at være respektable, "smilende, smilende, forbandede skurke..." Jullien gav os det berømte ordsprog, der definerer naturalismen i hans The Living Theatre (1892): "Et stykke er et stykke af livet sat på scenen med kunst". Han fortsætter med at sige, at "...vores formål ikke er at skabe latter men eftertanke". Han følte at stykkets historie ikke ender, når tæppet går ned, hvilket som han siger "blot er en vilkårlig afbrydelse af handlingen, der gør tilskueren fri til at spekulere over, hvad der sker bagved..."

I 1950'erne blev udtrykket ofte brugt kritisk ved anmeldelser af drama i amerikansk tv, især tv-spil af JP Miller, Paddy Chayefsky, og Reginald Rose. På den tid blev det nogle gange brugt synonymt med det nedsættende "kitchen sink realism", hverdagsrealisme, et udtryk adopteret fra britisk film og teater.

Litteratur 
I litteraturen dækker udtrykket over en fortælleteknik, der viser et tilsyneladende vilkårligt udsnit af en persons liv og ofte med mangel på både gennemgående plot, konflikter og slutning. Historien har måske lidt plot i sig selv og lidt personudvikling men har oftest ingen videre baggrundsinformation, konflikt eller dramatisk struktur, mens slutningen står åben.

Anime og manga 
I anime og manga, japanske tegnefilm og tegneserier, er "slice of life" en genre, der ofte svarer til teenage melodramaer, samtidig med at det bruges som fortælleteknik. Yonkoma, firebilledestriber, kan således give små humoristiske indblik i figurernes liv, uden at der i øvrigt forekommer nogen for drama eller udvikling.

Noter

Eksterne henvisninger 
 "Film View; Mining the Eloquence of Ordinary People" by Vincent Canby. The New York Times, 3. december 1989

Litteratur
Anime- og mangabegreber
Mark Falgren

Mark Falgren alias Lovestick (født 14. marts 1988) er bedst kendt som trommeslageren fra bandet Lukas Graham.

Andet 
Mark Falgren har også spillet trommer for sangerinden Aura Dione, den dansk-afrikanske sangerinde Nabiha og den danske singer-songwriter Sebastian Lind.

Hæder 
I 2013 modtog han prisen for årets trommeslager af Modern Drums. 

I 2009 vandt Mark Falgren prisen som den bedste trommeslager i den internationale musikkonkurrence Emergenza Festival i Tyskland, hvor over 6.000 bands verden over havde deltaget i.

Privat 
Han har en bachelor fra Rytmisk Musikkonservatorium i København.

Eksterne henvisninger 

 
 

Trommeslagere fra Danmark
Lukas Graham
Heart Like a Wheel/Old Town

"Heart Like A Wheel"/"Old Town" er en dobbelt A-sidet single fra det keltiske folkrockband The Corrs. Den blev udgivet slutningen af 2005, og er den første single fra deres femte og sidste studiealbum Home (2005). "Heart Like a Wheel" er en coverversion af Kate and Anna McGarrigles sang og "Old Town" er et cover af Phil Lynotts sang. Det er deres lavesterangerende single i Storbritannien (eksklusiv singler, der ikke kom ind på hitlisten) med en placering som #68. "Old Town" nåede dog ind i top 10 i Spanien, hvor den toppede som #8. Sangen var tidligere blevet udgivet på albummet The Corrs Unplugged fra (1999).

Spor 
"Heart Like A Wheel"
"Old Town"

Hitlister

Referencer 

The Corrs-sange
Singler fra 2005
Höegh Autoliners

Höegh Autoliners er et norsk RoRo-rederi med hovedsæde i Oslo. Selskabet er en af de førende globale spillere indenfor transport af køretøjer til søs.

Rederiet blev etableret i 1970, og har siden 2000 haft Leif Höegh & Co som hovedaktionær. I 2008 overtog A.P. Møller - Mærsk 38,75 % af aktierne i Höegh Autoliners.

I 2013 transporterede Höegh over to millioner rullende enheder, og havde cirka 3.500 havneanløb.

Historie 
Som en konsekvens af at rederiet Leif Höegh & Co ville udvide sine shippingaktiviteter, dannede man i 1970 et joint venture med Ugland, og etablerede rederiet Höegh-Ugland Auto Liners I 2000 overtog Leif Höegh alle aktierne i selskabet, og omdøbte i 2005 selskabet til det nuværende, Höegh Autoliners.

I 2003 overtog tredje generation af Höegh familien kontrollen med selskabet. Fætrene Leif O. Höegh og Morten Höegh overtog de resterende aktier som familien og Leif Höegh & Co ikke ejede i forvejen, og afnoterede derefter rederiet på børsen. Rederiet blev i 2006 delt op i to separate selskaber, da man valgte af flytte alt fragt af flydende naturgas over i det nye Höegh LNG.

Höegh Autoliners erhvervede 1. januar 2008 12 bilskibe og seks nybygninger fra danske A.P. Møller - Mærsk, der samtidig fik 38,75 procent af aktierne i Höegh Autoliners. Samme år flyttede man sine aktiviteter fra Bermuda til Norge, da den norske stat havde indført en mere lempelig beskatning for rederier.

Rederiet havde i marts 2014 en flåde på 67 skibe.

Eksterne henvisninger 

 Höegh Autoliners officielle hjemmeside

Referencer 

Rederier fra Norge
Etableret i 1970
Virksomheder i Oslo
A.P. Møller - Mærsk
Leif Höegh & Co

Leif Höegh & Co er et norsk familieejet rederi med hovedsæde i Oslo.

Historie 
Rederiet blev etableret i 1927 af skibsreder Leif Høegh, og var fra starten baseret på transport af olie via søvejen. Da 2. verdenskrig brød ud, var rederiets flåde kommet op på 13 skibe. I løbet af 1960'erne begyndte man også at fragte blandt andet malm og træ, ligesom man begyndte at kigge på transporten af biler. 

I 1970 dannede Leif Höegh & Co et joint venture med rederiet Ugland, og samme stiftede de Höegh-Ugland Auto Liners, det senere Höegh Autoliners. I 2000 købte Leif Höegh & Co Ugland ud, og overtog hele selskabet. I 2008 overtog A.P. Møller - Mærsk 38,75 % af aktierne i Höegh Autoliners.

Rederiets anden primære skibsforretning er Höegh LNG, som er specialiseret i transport af Liquified Natural Gas (flydende naturgas).

Eksterne henvisninger 
 Höeghs officielle hjemmeside

Referencer 

Rederier fra Norge
Etableret i 1927
Virksomheder i Oslo
UVB-76

UVB-76, også kendt som The Buzzer, er en kortbølgeradiostation, som sender på frekvensen 4625.
Den sender et kort enstonigt signal, som repeteres 25 gange i minuttet, døgnet rundt, året rundt.
Undertiden afbrydes signalet af en stemmemeddelelse på russisk.
Stationen har været aktiv siden slutningen af 1970'erne eller begyndelsen af 1980'erne, hvor de første rapporter om stationen fremkom. Stationen er blevet sporet til Rusland, men det er ukendt for offentligheden, hvad dens formål er.

Format 
Stationen kaldes ofte for "the Buzzer" blandt engelske radiolyttere, mens russiske radiolyttere kender den som " жужжалка". Dens officielle navn er ikke kendt, men nogle af stemmemeddelelserne har indeholdt navne, som kan være kaldesignaler eller anden form for identifikation. Frem til september 2010 identificerede stationen sig som UVB-76 (kyrillisk: УВБ-76), som den stadig ofte omtales som. I september 2010 flyttede stationen og gik over til betegnelsen MDZhB (kyrillisk: МДЖБ).

Stemmemeddelelser 
Fra tid til anden er signalet blevet afbrudt af forskellige stemmemeddelelser på russisk, eksempelvis:

 24. december 1997: "Ya UVB-76, Ya UVB-76. 180 08 BROMAL 74 27 99 14. Boris, Roman, Olga, Mikhail, Anna, Larisa. 7 4 2 7 9 9 1 4."
 9. december 2002: "UVB-76, UVB-76. 62 691 IZAFET 36 93 82 70"
 11. februar 2006: "UVB-76, UVB-76. 75-59-75-59. 39-52-53-58. 5-5-2-5. Konstantin-1-9-0-9-0-8-9-8-Tatiana-Oksana-Anna-Elena-Pavel-Schuka. Konstantin 8-4. 9-7-5-5-9-Tatiana. Anna Larisa Uliyana-9-4-1-4-3-4-8."

I 2010 rapporterede lyttere om forandringar i sendingerne. 5. juni 2010 var der stilhed i mere end 24 timer, 6. juni kom signalet i gang igen. 1. september 2010 blev de enstonige signaler afbrudt af nogle sekunder af Svanesøen.

Lokalisering og funktion 
Der er ikke fremkommet nogen officiel begrundelse for stationens sendinger, men den mest omtalte teori er at stationen drives af det russiske militær, og at de enstonige signaler er en markering for at gøre frekvensen uattraktiv for andre.

Frem til 2010 kunne stationen spores til et sted i nærheden af Povarovo i Rusland, men i september det år blev senderes flyttet til et sted nær Pskov, nok som del af en omorganisation af Ruslands forsvar. I 2011 udforskede et hold "urban explorers" den gamle senderstation uden for Povarovo og skal have fundet dokumenter, som kobler stationen til det russiske militær.

Se også 
 Duga (og Duga 3)

Referencer 

Radiostationer
Rusland